Dequide besini ca biꞌini rudheti ca tisa ruleꞌe Jesús nna beselattebacabi Jesús.
Nianna uttixxiꞌattebaquinbi Benniha iyába nu bencabi lhe nu beleꞌencabi ca benni lhe.
Jesús ráttebe cabi:
—Gualtá tsiari suntteba riꞌi attu atta subi atta nuttu nu benni seꞌe qui aca edí leri ttu satti.
Aníaba rá Jesús cumu de dia lhe dedaa lhe ixeru benni atta seꞌecabiha nuarca niba yetta lä raca gocabi.
Nioca nna diatteba suntteba laque lo ttu barco atta nuttu benni seꞌe.
Ttiaca ixeru ca benni atti biláquinna biríaque diaque lo barcoha nna beonbiattebacana ca benniha.
Larcala ca benni seꞌe lheꞌe iyába ca yiesi seꞌe nía,
bigaattebacana diacana atta chinca isín ca benniha.
Lola ca unnuha bisína nía atti ca benni dia lo barcoha.
Atti guadi Jesús lo barcoha nna biláttebanie ixeru benni chi seꞌe nía.
Lee nna besiꞌittebanie ca nua cumu ancacana attiba carneꞌe nuttu xxanni te.
Lee nna ixe loba nu uduloe beleꞌenie cana.
Atti chi ulha sá nna ubigatteba ca benni rudheti ca tisa ruleꞌe Jesús rácabi Benniha:
—Chiba ulha sá nna ni nna tsa lägabi yoꞌo sia.
Larcala nna bechú tisa ca benni seꞌe-ni qui eyyacana ca ranchu-na,
lheꞌe ca lheꞌesi seꞌe gaxxa-na lhe qui sayoꞌocana ttu bixa gocana.
Ttiaca Jesús becabittebe re cabi:
—Lebiꞌiba gualute nu gocana.
Ca benni rudheti ca tisa ruleꞌe nna becabittebacabi rácabi:
—¿Na belhi gue chupa gayua ubisa sina qui sadhenna iyoꞌo ttaxtila go iyá ca unní?
Jesús ráttebe cabi:
—Gualtsia gualsagüia,
¿balha taxtila te guele?
Dequide chi guagüiacabi nna ráttebacabi:
—Sunruba gayu ttaxtila nna chupa belha nna te.
Laniala nna benie mandadu ebía ttu ttu xxia ca nua lo ixxi gaꞌaha.
Lheꞌe ttu ttu ca xxiaha nna seꞌe medi gayua (50) nna ttu gayua (100) nna ca benni.
Jesús bedaxxuttebe gayu ca ttaxtilaha leni irupaba ca belhaha,
nianna ulhidhatteba loe begüie iyyabaaha,
begüee xquixaru Tata Do Iyyabaaha.
Atti ulhaꞌattebe lheꞌe ca ttaxtilaha begüee ca benni rudheti ca tisa ruleꞌe qui quidhicabi gue ca benni sia nía.
Aníaguaba benie len ca belhaha lhe.
Iyába ca benni seꞌe nía utocana bedaa belbaquinna.
Bodaparlacabi a tsiꞌinu sumi bisá ttitti ca pedazu ttaxtilaha lhe ca belha bexxa utocanaha lhe.
Attiba tu gayu mil ca unbiyuu uto ttaxtilaha.